《题肤功雅奏图》
明代·吕飞熊

仙人窟宅自罗浮，人世还推第一流。天上星辰供指顾，古来名物备兼收。

腾骧早具吞胡气，慷慨曾抒定国谋。辽海风清归胜算，塞垣氛净识先筹。

雕戈远振徽猷盛，布帽旋膺宠眷优。幕府几年看赐剑，枫宸今日近垂旒。

主张文运称司命，给引冠裳过蹇脩。驽质独惭难御李，鲰生无计效依刘。

北门锁钥应重寄，高阁麒麟定许酬。计日升平知不爽，多君全慰旰宵忧。

作者简介：吕飞熊，字帝思。南海人。明末贡生。事见清温汝能《粤东诗海》卷四五。